**Мала рибарка** (науч. *Sternula albifrons* syn. *Sterna albifrons*) — морска птица од семејството на рибарките (*Sternidae*) која се среќава во Македонија. Порано беше сместена во родот *Sterna*, кој сега е ограничен на големите бели рибарки (Bridge et al. 2005). 
Оваа птица се размножува на крајбрежјата и во копното на умерена и тропска Европа и Азија. Таа е птица преселница, која зимува на крајбрежјата од суптропските и тропските океани, до јужна Африка и Австралија. 
Има три подвида, номинираниот *albifrons* кој е распространет во Европа, Северна Африка и западна Азија; *guineae* кој го има во западна и централна Африка и *sinensis* во источна Азија и на северните и источните брегови на Австралија (Higgins and Davies, 1996).

Малата рибарка се размножува во колнии на камчињата или песокот на плажите или островите. Гнездото е сместено на земја и во него снесува 2-4 јајца. Како и другите рибарки, таа го брани своето гнездо и малечките и ги напаѓа натрапниците. 
Слично како другите рибарки, и оваа се храни со риба, нурнувајќи се од лет. Нудењето риба на женката од страна на мажјакот е дел од неговото додворување. 
Ова е мала рибарка, долга 21-25 см, со распон на крилјата од 41 до 47 см. Тешко ќе се помеша со некоја друга од нејзиното семејство, заради својата големина и белото чело за време на размножувањето. Нејзиниот тенок, остар клун е жолт со црн врв, а нозете, исто така, се жолти. Зимно време, челото е уште поинтензивно бело, клунот црн, а нозете побезбојни.
Повикот е гласно, препознатливо крескање. 

Мала рибарка (во средина) на Филипините
Вон сезона на парење *S. a. sinensis* со цуцулести рибарки зад неа
 *Sternula albifrons albifrons*

Малата рибарка на европските реки
---------------------------------

На почетокот од XIX век, малата рибарка била вообичаена птица на европските брегови, реки и езера, но во XX век популацијата на бреговите се намалила заради загубата на живеалиштата и вознемирувањето од страна на луѓето.

Копнените популации се намалија уште повеќе заради регулацијата на реките, изградбата на браните и сл. што ја намали нивната поранешна животна средина. Популацијата на малата рибарка се намали или исчезна во многу европски земји, и поранешни места за размножување на големите реки како Дунав, Елба и Рајна. Денес, само неколку речни системи имаат соодветна животна средина: Лоара/Алие во Франција, Висла/Одра во Полска, По/Тичино во Италија, Даугава во Латвија, Немен во Литванија, Сава во Хрватска и Драва во Унгарија и Хрватска. 
Популацијата на Драва е една од најзагрозените. Старомодните практики со регулацијата на водата, каналите за наводнување ги загрозуваат паровите. Само 15 пара сè уште се размножуваат на песоците и чакалот на границата на Хрватска и Унгарија.

На малата рибарка се однесува Договорот за заштита на африканско-евроазиските водни птици преселници.

Наводи
------

1. ↑  BirdLife International (2012). „*Sterna albifrons*". *IUCN Red List. Version 2012.1*. International Union for Conservation of Nature. Посетено на 20 May 2013.
2. ↑  Sternula albifrons на Avibase

* Bridge, E. S.; Jones, A. W. & Baker, A. J. (2005): A phylogenetic framework for the terns (Sternini) inferred from mtDNA sequences: implications for taxonomy and plumage evolution. *Molecular Phylogenetics and Evolution* **35**: 459–469. PDF fulltext
* Collinson, M. (2006). Splitting headaches? Recent taxonomic changes affecting the British and Western Palaearctic lists. *British Birds* **99**(6): 306-323.
* Harrison, Peter (1988): *Seabirds (2nd edition)*. Christopher Helm, London ISBN 0-7470-1410-8.
* Olsen, Klaus Malling & Larsson, Hans (1995): *Terns of Europe and North America*. Christopher Helm, London. ISBN 0-7136-4056-1
* Little Tern Архивирано на 28 септември 2017 г.

Надворешни врски
----------------

|  |  |
| --- | --- |
| Ризница | „Мала рибарка" на Ризницата ? |

* 

* Мала рибарка на Викивидовите ?
* Мала рибарка (*Sternula albifrons*) — Енциклопедија на живиот свет (македонски)
* *Sterna albifrons* на Flickr: Field Guide Birds of the World